ΓΡΑΠΤΗ ΕΡΩΤΗΣΗ E-0588/96 υποβολή: Josι Garcνa-Margallo y Marfil (PPE) προς την Επιτροπή (11 Μαρτίου 1996)

Θέμα: Εισαγωγές κεραμικών από την Κίνα

Τον Δεκέμβριο του 1995, η Επιτροπή συνέστησε την αύξηση κατά 10% του ποσοστού εισαγωγών κεραμικών προϊόντων που έχουν προέλευση την Κίνα. Η πρόταση αυτή δεν έγινε δεκτή από τους εκπροσώπους του Συμβουλίου Υπουργών στην ειδική επιτροπή επί εμπορικών θεμάτων, η οποία θα επανεξετάσει την πρόταση στις 28 Φεβρουαρίου.

Ο ανταγωνισμός των κινεζικών προϊόντων είναι παντελώς αθέμιτος, για τρείς λόγους:

1. πωλούνται σε τιμή που δεν καλύπτει το κόστος, όταν υπάρχει επείγουσα ανάγκη συναλλάγματος 7

2. το κόστος, και ιδιαίτερα το εργατικό, διατηρείται τεχνητά σε χαμηλό ύψος 7

3. πολλές βιομηχανίες αντιγράφουν ευρωπαϊκά σχέδια και εμπορεύονται τα προϊόντα σε τιμές πολύ κατώτερες από εκείνες των γνησίων προϊόντων.

Υπό τις συνθήκες αυτές η διατήρηση των ισχυουσών ποσοστώσεων στις εισαγωγές, όχι μόνον δεν αποτελεί προστατευτισμό αλλά, αντίθετα, είναι μέσο εξασφάλισης «του σεβασμού στις αρχές της οικονομίας της ανοικτής αγοράς και του ελεύθερου ανταγωνισμού» (Άρθρο 3Α ΣΕΕ).

Λαμβάνοντας υπόψη τα ανωτέρω: Γμνωρίζει η Επιτροπή τις σχετικές με το κόστος παραγωγής συνθήκες υπό τις οποίες κατασκευάζονται τα κεραμικά προϊόντα στην Κίνα;

Γνωρίζει η Επιτροπή ότι η κινεζική βιομηχανία παραγωγής κεραμικών προϊόντων πραγματοποιεί παράνομες αντιγραφές ευρωπαϊκών σχεδίων;

Συμφωνεί η Επιτροπή με την άποψη ότι, στην συγκεκριμένη περίπτωση, η αύξηση ή η κατάργηση των ποσοστώσεων στις εισαγωγές θα έχει ως αποτέλεσμα την νόθευση του ανταγωνισμού;

Έχει εκτιμήσει η Επιτροπή τις αρνητικές επιπτώσεις που θα είχε για την απασχόληση στον τομέα της ευρωπαϊκής βιομηχανίας κεραμικών προϊόντων η αύξηση ή κατάργηση των ποσοστώσεων στις εισαγωγές των προαναφερθέντων προϊόντων, ως συνέπεια του αθέμιτου ανταγωνισμού που μιά τέτοια ενέργεια θα δημιουργούσε;

Απάντηση του Sir Leon Brittan εξ ονόματος της Επιτροπής (29 Μαρτίου 1996)

Η έκθεση της Επιτροπής σχετικά με τα μέτρα επιτήρησης και τις ποσοτικές ποσοστώσεις που εφαρμόζονται σε ορισμένα μη κλωστοϋφαντουργικά προϊόντα καταγωγής Λαϊκής Δημοκρατίας της Κίνας ((COM (95) 614. )), εκπονήθηκε κατόπιν αιτήσεως του Συμβουλίου. Στόχος της ήταν να εξετάσει τον ευαίσθητο χαρακτήρα των σχετικών βιομηχανιών της Κοινότητας, και την απειλή που θέτουν για τις βιομηχανίες αυτές οι εισαγωγές από την Κίνα, καθώς και να διαπιστώσει κατά πόσον ισχύουν ακόμη τα οικονομικά επιχειρήματα που αποτέλεσαν τη βάση της απόφασης του Συμβουλίου του 1994. Η έκθεση της Επιτροπής περιλαμβάνει μία ανάλυση ανά τομέα, χρησιμοποιώντας έξι οικονομικούς δείκτες στους οποίους περιλαμβάνονται η εξέλιξη των τιμών εισαγωγής και η κατάσταση της απασχόλησης στην Κοινότητα στους εν λόγω τομείς.

Η Επιτροπή κατέληξε στο συμπέρασμα ότι ο τομέας των επιτραπεζίων ειδών από κεραμευτική ύλη και από πορσελάνη παραμένει ευαίσθητος λόγω του αυξανόμενου όγκου των κινεζικών εισαγωγών, που μπορούν να διαταράξουν την αγορά και πραγματοποιούνται σε τιμές σημαντικά χαμηλότερες από τις κοινοτικές. Η Επιτροπή επομένως θεωρεί ότι το σύστημα ποσοστώσεων πρέπει να συνεχιστεί για να αποτραπούν νέα αύξηση των εισαγωγών από την Κίνα και η περαιτέρω εξασθένηση της θέσης της εν λόγω κοινοτικής βιομηχανίας. Ωστόσο, για να υπάρξει ισορροπία μεταξύ όλων των συμφερόντων και να ληφθεί υπόψη η προηγούμενη εμπειρία στη διαχείριση του συστήματος των ποσοστώσεων, η Επιτροπή προτείνει να γίνει μέτρια αύξηση του επιπέδου των ποσοστώσεων σ'αυτόν τον τομέα που, όπως πιστεύει, δεν μπορεί να διαταράξει την κοινοτική αγορά.

Το γεγονός ότι η Κίνα εφαρμόζει σημαντικά χαμηλότερες τιμές από τις κοινοτικές στον τομέα των επιτραπεζίων ειδών από κεραμευτική ύλη και πορσελάνη, οδήγησε την Επιτροπή στο συμπέρασμα ότι ο εν λόγω τομέας παραμένει ευαίσθητος. Ωστόσο, η έκθεση δεν περιλαμβάνει μία ανάλυση της δομής του κόστους της κινεζικής παραγωγής.

Η Επιτροπή γνωρίζει την ύπαρξη της παραποίησης και αναφέρεται στην έκθεση στις δυσμενείς επιπτώσεις που έχουν αυτές οι εισαγωγές. Το κατάλληλο μέσο για την καταπολέμηση της παραποίησης δεν είναι πάντως το σύστημα των ποσοτικών περιορισμών και των μέτρων επιτήρησης αλλά ο κανονισμός για τους φραγμούς του εμπορίου (κανονισμός (ΕΚ) αριθ. 3286/94 ((EE L 349, 31.12.1994. )) του Συμβουλίου) που παρέχει στην Επιτροπή τα αναγκαία μέσα κατά των πρακτικών αυτών στο εσωτερικό της Κοινότητας και στις εξωτερικές αγορές, και ο κανονισμός αριθ. 3295/94 ((EE L 341, 30.12.1994. )) του Συμβουλίου για τις τελωνειακές διαδικασίες κατά της παραποίησης και της απομίμησης εμπορευμάτων.